Layihənin ümumi dəyəri 63 milyon ABŞ dollarına yaxın məbləğ təşkil edir. Bunun da 25 milyon ABŞ dollarına bərabər hissəsi və ya 93 milyon 750 min Səudiyyə rialı Kredit Sazişi çərçivəsində Səudiyyə İnkişaf Fondu tərəfindən ayrıla-caqdır. Kredit vəsaitindən 2012-ci il 31 dekabr tarixə, yaxud fondun müəyyən etdiyi daha sonrakı tarixə qədər istifadə edilə bilər. Kredit 20 il müddətinə verilir. Birinci 5 ildə kreditin istifadə edilmiş hissəsinə illik 2 faiz kredit faizi ödənilir. Güzəşt müddətindən sonrakı 15 ildə borcun əsas məbləği 30 bərabər hissə ilə ödənilməlidir. Borcun ödənilməmiş hissəsinə 2 faiz illik kredit faizi hesablanır. Kreditin əsas məbləğinin geri ödənilməsi sazişə əlavə edilmiş 3 №-li cədvəldə göstərilən amortizasiya cədvəlinə uyğun olaraq təmin ediləcəkdir.